Diari Oficial de la Generalitat Valenciana


Sumari del DOGV 9492, del 19-12-2022 (2022/11860)

ORDRE 32/2022, de 7 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2023.
-------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2022/12/07/32/dof/vci/html**

### Dades del document

Número de DOGV
:   9492

Data del DOGV
:   19-12-2022

Secció del DOGV
:   I. DISPOSICIONS GENERALS

Número del document
:   2022/11909


Data del document
:   07-12-2022

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * espectacle esportiu
    * legislació
    * espectacle d'animals
    * espectacles

ORDRE 32/2022, de 7 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2023. [2022/11233]  
Índex  
Preàmbul.  
Article 1. Objecte i àmbit d'aplicació  
Article 2. Horari general  
Article 3. Obertura i inici  
Article 4. Sessions destinades a persones menors d'edat  
Article 5. Espectacles i activitats realitzats en ocasió de festes populars, en via pública o en espais oberts i per als cicles d'interés cultural i turístic  
Article 6. Sales de bingo, casinos i Sales de joc  
Article 7. Establiments annexos a altres instal·lacions principals  
Article 8. Bous al carrer  
Article 9. Concessió d'horaris excepcional pels Ajuntaments  
Article 10. Horaris per a concerts i espectacles de música amb presència de persones menors de 16 anys  
Article 11. Horaris per a actuacions musicals en horari diürn  
Article 12. Horaris de concerts i activitats culturals realitzats en establiments amb llicència diferent a la de sala de concerts  
Article 13. Ampliació i reducció d'horaris per la Generalitat  
Article 14. Horari d'espectacles o activitats declarats compatibles  
  
Article 15. Horari d'espectacles o activitats extraordinaris  
Article 16. Horari d'espectacles o activitats realitzats en establiments amb llicència no prevista en la normativa d'espectacles  
Article 17. Horari de les terrasses  
Article 18. Horari dels establiments o recintes multiusos  
Article 19. Cartell horari  
Article 20. Règim sancionador  
Disposició addicional primera. Normativa prevenció Covid-19.  
Disposició addicional segona. Regla de no despesa.  
Disposició derogatòria única. Pèrdua de vigència i derogació normativa.  
Disposició final única. Entrada en vigor.  
  
  
PREÀMBUL  
  
La Llei 14/2010, de 3 de desembre, d'Espectacles Públics, Activitats Recreatives i Establiments Públics atribueix a una ordre la fixació dels horaris que regiran en el seu àmbit durant un exercici determinat. En concret, aquest caràcter anual es justifica en la constant evolució i al desenvolupament progressiu d'aquest àmbit i a la necessitat d'adaptació que només una norma àgil i de fàcil tramitació pot oferir en la seua resposta.  
En aquest context, la referida Llei ha sigut objecte de canvis en el seu articulat a través de la Llei 7/2021, de 21 de desembre, de mesures fiscals, de gestió administrativa i financera i d'organització de la Generalitat 2022. Una Llei que introdueix, en el marc que ací ens concerneix, un nou establiment denominat «sala de concerts» així com l'opció de programar concerts i altres activitats culturals en locals amb llicència de cafés concert, cafés teatre i cafés cantant, sales socioculturals així com en discoteques, sales de ball i sales de festes.  
Aquesta nova regulació té la seua repercussió en els horaris a assignar a la nova activitat igual que succeeix amb la programació dels esdeveniments afegits a la resta de locals el contingut dels quals ha sigut ampliat. En aquest sentit, una regulació clara és sinònim de prevenció davant qualsevol interpretació massa extensiva de manera que, davant una possible ampliació horària, es veja perjudicat el dret al descans de la ciutadania.  
D'aquesta manera, les sales de concert s'han integrat en el Grup A de l'article 2.1 permetent-se que l'última actuació s'efectue a partir de les 01.05 hores i fins a la seua finalització. D'altra banda, els locals esmentats més amunt, i esmentats en l'últim paràgraf de l'epígraf 2.7 del catàleg de l'annex de la Llei 14/2010, també podran efectuar tals activitats si bé integrant-les en el seu horari general. El nou article 12 així ho considera quedant justificat en què tals establiments posseeixen un horari de tancament molt estés permetent que aquelles es desenvolupen normalment en tota la seua extensió. L'única excepció ve determinada per les sales socioculturals, que hauran d'ajustar i adaptar tals esdeveniments a l'horari que tenen establit.  
D'un altre costat, l'aparició i la proliferació dels establiments denominats «escape room» ha tingut per conseqüència que se'ls incloga de manera expressa en la regulació amb un horari propi. En aquest cas, se'ls ha integrat en el Grup D per la seua analogia amb alguns dels allí ja previstos passant de ser considerats en l'apartat 2 de l'article 2 a ser objecte d'esment propi en l'apartat 1 d'aquest.  
Quant al resta de canvis, obeeixen a aspectes formals. Així, se suprimeix l'anterior apartat 3 de l'article 5 per ser perfectament integrable en l'apartat 1 passant l'anterior apartat 4 a ser el nou 3. Així mateix, l'article 16, incorpora l'esment a l'article 83 del reglament aprovat pel Decret 143/2015 amb la finalitat d'evitar equívocs o interpretacions errònies quant a la identificació dels espectacles i activitats allí esmentats.  
Així mateix, s'ha considerat convenient mantindre l'indicat en la Disposició addicional primera referida a la normativa anticovid, puix que la pandèmia provocada per aquest virus encara no pot considerar-se com superada. En aquest marc, si les condicions sanitàries empitjoraren, seria la regulació emanada per la conselleria competent en matèria sanitària qui determinaria els horaris a atendre.  
D'un altra banda, la present Ordre es justifica d'acord amb els principis establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques, això és, els principis de necessitat, eficàcia, proporcionalitat, seguretat jurídica, transparència i eficiència.  
En el primer lloc, resulta imprescindible que una norma preveja un règim d'ordenació dels horaris dels espectacles, activitats i establiments puix que això contribueix a vertebrar i a distribuir el temps dedicat al treball i a l'oci així com coadjuvar al respecte dels drets dels veïns i veïnes al descans. Una norma que regule tal comesa i que, al seu torn, incorpore un règim sancionador en cas d'incompliments, pressuposa una aposta pel desenvolupament i per la necessària atenció a la normativa en vigor.  
D'igual manera, la present Ordre és una norma sectorial que, atesos els drets i obligacions de les persones usuàries i titulars i persones organitzadores d'espectacles i activitats, plasma un mínim d'actuació que s'integra en el conjunt de facultats i deures derivats de la Llei i el Reglament d'espectacles vigents.  
Finalment, aquesta norma evita incorporar obligacions que excedisquen del seu marc específic a aquest efecte d'eludir conseqüències que repercutisquen en altres regulacions al mateix temps que s'assegure, per raons òbvies, un àmbit de certesa indubtable per a tots els seus destinataris.  
  
Per tot això, d'acord amb el que es disposa en l'article 35 de la Llei 14/2010, en relació amb l'article 37 de la Llei 5/1983, de 30 de desembre, del Consell, l'article 4 del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, sentida l'opinió la Comissió d'Espectacles Públics, Activitats Recreatives i Activitats Socioculturals de la Comunitat Valenciana, en la seua reunió del dia 3 de juny de 2022, d'acord amb l'informe de l'Advocacia General de la Generalitat i conformement amb el dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit d'aplicació  
La present Ordre té per objecte establir l'horari general d'obertura i de tancament dels espectacles públics, activitats recreatives, activitats socioculturals i establiments públics per a l'any 2023, inclosos en l'àmbit d'aplicació de la Llei 14/2010, de 3 de desembre, i la seua normativa de desenvolupament.  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives, activitats socioculturals i establiments públics, podran exercir la seua activitat dins dels horaris establits com d'obertura i tancament per a cadascun d'ells en els apartats següents, d'acord amb els epígrafs del catàleg de l'annex de la Llei 14/2010:  
- Grup A. Obertura: 10.00 hores; tancament: després de la terminació de l'última sessió, que com a màxim començarà a les 01.05 hores.  
Espectacles cinematogràfics  
Teatres.  
Amfiteatres.  
Auditoris.  
Sales multifuncionals.  
Espectacles circenses.  
Sales d'arts escèniques.  
Sales de concerts.  
- Grup B. Obertura: 12.00 hores; tancament: 03.30 hores.  
Cafés-teatre.  
Cafés-concerte.  
Cafés-cantant.  
Pubs i karaokes.  
Establiments d'exhibicions de contingut eròtic.  
- Grup C. Obertura: 08.00 hores; tancament: 01.00 hores.  
Salons recreatius de màquines tipus A.  
- Grup D. Obertura: 09.00 hores; tancament: 01.00  
Espectacles taurins.  
Sales de conferència.  
Museus i sales d'exposicions.  
Corrals de prova.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
Escape rooms  
Sales socioculturals. Aquests establiments podran oferir actuacions musicals en directe i altres de caire cultural en horari diürn. S'entendrà per horari diürn el que discórrega entre l'hora d'obertura i les 22.00 hores.  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i similars.  
- Grup G. Obertura: 10.00 hores; tancament: 01.00 hores.  
Activitats recreatives (pistes de bitles i billars).  
- Grup H. Obertura: 06.30 hores; tancament: 01.00 hores.  
Pavellons esportius.  
Campos d'esport i estadis.  
Piscines esportives.  
Piscines d'esbarjo o polivalents.  
Altres instal·lacions esportives.  
Gimnasos. Com a excepció a aquest horari general, els gimnasos oberts a la pública concurrència, quan resulte acreditada la deguda insonorització del seu local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb l'indicat en l'article 12 de la present Ordre en el supòsit d'incompliment de la normativa sobre contaminació acústica.  
- Grup I. Obertura: 17.00 hores; tancament: 07.30 hores.  
Sales de festa.  
Discoteques.  
Sales de ball.  
- Grup J. Obertura: 06.00 hores; tancament: 01.30 hores.  
Cibercafé.  
Restaurants.  
Café, bar.  
Cafeteries  
- Grup K. Obertura: 08.00 hores; tancament: 03.00 hores.  
Restaurants, Cafés, Bar i Cafeteries que es pogueren situar en establiments considerats com a botigues de conveniència d'acord amb la regulació actualment vigent.  
- Grup L. Obertura: 10.00 hores; tancament: 03.30 hores.  
Salons de banquets.  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safari-park.  
- Grup N. Obertura: 09.00 hores; tancament: 02.30 hores.  
Sales polivalents.  
- Grup O. Obertura: 12.00 hores; tancament: 02.30 hores.  
Saló-lounge.  
2. Els espectacles públics, activitats recreatives, activitats socioculturals i establiments públics l'horari dels quals no es trobe recollit expressament en l'apartat anterior, tindran el que els corresponga per analogia amb uns altres que sí que estiguen previstos en funció del contingut o objecte que es desenvolupe. Tant en el dit supòsit, com en el cas de no resultar aplicable l'aplicació analògica, l'òrgan autonòmic competent en matèria d'espectacles ha de determinar, d'ofici o a instàncies de part, l'horari corresponent per resolució motivada i podrà atendre la petició de la persona interessada si aquesta s'ha produït.  
3. L'horari dels establiments que se situen en domini públic maritimoterrestre, inclòs el situat en zona portuària, les activitats de la qual siguen les hostaleres i de restauració (epígraf 2.8 del catàleg de l'annex de la Llei 14/2010), podran tindre un horari d'obertura i tancament fixat entre les 10.00 i les 03.00 hores sempre que l'Ajuntament de la localitat en el terme municipal de la qual aquells s'emplacen així ho considere mitjançant declaració expressa. Aquesta resolució haurà de ser comunicada a la Conselleria competent als efectes escaients. En el cas que no es faça ús d'aquesta ampliació, els establiments citats tindran l'horari d'obertura i tancament que els corresponga d'acord amb l'apartat 1.  
  
4. Els espectacles, establiments públics i activitats recreatives i socioculturals, inclosos en l'àmbit d'aplicació d'aquesta Ordre, podran prolongar l'horari de tancament durant el dia de Nit de Cap d'Any en noranta minuts, sobre l'establit en l'apartat 1.  
5. Els espectacles, establiments públics i activitats recreatives i socioculturals, inclosos en l'àmbit d'aplicació d'aquesta Ordre, podran prolongar l'horari de tancament en seixanta minuts, sobre l'establit en l'apartat 1 d'aquest article, en les següents dates:  
- Dia 5 de gener, Nit de Reis.  
- Dia 8 d'octubre, vespra del Dia de la Comunitat Valenciana, Nou d'octubre.  
- Dia 24 de desembre, Nit de Nadal.  
- Dia 31 d'octubre, vespra del dia 1 de novembre.  
  
Article 3. Obertura i inici  
1. L'antelació amb què els establiments hauran d'estar oberts abans que comencen els espectacles públics, inclosos en el Grup A de l'article 2.1 d'aquesta Ordre serà, com a mínim, de quinze minuts i, com a màxim, de trenta minuts. Aquesta circumstància es donarà a conéixer per la persona o entitat organitzadora de l'espectacle mitjançant els cartells anunciadors d'aquest.  
Els locals destinats als espectacles de café-teatre, café-concert i café-cantant quan realitzen actuacions en directe l'hora d'inici del qual coincidisca amb la d'obertura general establida en el Grup B de l'article 2.1 d'aquesta Ordre, obriran les portes al públic amb una antelació respecte de l'inici de l'actuació de quinze minuts com a mínim i de trenta minuts com a màxim.  
2. Per a la celebració d'espectacles públics o activitats recreatives i socioculturals en establiments, recintes, instal·lacions o llocs oberts al públic, l'obertura d'aquests, en funció de l'aforament màxim autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones d'aforament autoritzat, 2 hores.  
- De 35.000 a 75.000 persones d'aforament autoritzat, 3 hores.  
- Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris o aquells que siguen autoritzats pels Ajuntaments d'acord amb l'indicat en la normativa d'espectacles, quan esdevinguen en els referits establiments, recintes, instal·lacions o llocs oberts al públic, aquesta antelació s'ampliarà, com a mínim, en una hora més.  
3. Sense perjudici del que s'ha referit en els apartats anteriors, i a efectes, sobretot, d'evitar cues, agrupacions o aglomeracions de persones d'acord amb el que es preveu en la normativa reguladora de mesures de prevenció contra la Covid-19, l'organització d'espectacles o activitats o la persona titular d'un establiment públic, podrà ampliar el temps que hi haja entre l'obertura al públic i l'inici o el funcionament d'aquells sobre el previst en aquest precepte. Aquesta ampliació haurà de ser comunicada i informada de manera que siga coneguda pels seus destinataris de manera inequívoca així com, si així procedira, remesa a l'òrgan administratiu competent per a autoritzar l'esdeveniment de què es tracte.  
  
Article 4. Sessions destinades a persones menors d'edat  
Els locals que hagen obtingut autorització per a la celebració de sessions especials dirigides a persones menors d'edat, podran iniciar l'activitat o espectacle a partir de les 17.00 hores. En tot cas, hauran de finalitzar com a màxim a les 22.00 hores del mateix dia. Aquests establiments romandran tancats almenys durant una hora, des de la finalització de la sessió i el començament de les sessions ordinàries, si les tingueren.  
  
  
Article 5. Espectacles i activitats realitzats en ocasió de festes populars, en via pública o en espais oberts i per als cicles d'interés cultural i turístic  
1. L'horari dels espectacles o activitats recreatives i socioculturals que conformen la programació de les festes populars (locals o patronals), referides en l'apartat 4.3 del catàleg de l'annex de la Llei 14/2010, serà el fixat per l'Ajuntament del municipi en el terme del qual se celebren, en atenció a les circumstàncies concurrents. En aquest sentit, l'Ajuntament haurà d'atendre a l'indicat en la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar del veïnat, ordre públic i qualsevol altra circumstància que afecte el respecte de les persones i béns.  
2. En idèntic sentit, correspondrà als Ajuntaments la determinació de l'horari dels espectacles i activitats realitzats en la via pública o en espais oberts tenint en compte el referit en l'apartat anterior. Quan per excepció, d'acord amb la normativa vigent, corresponga a la Generalitat l'autorització d'aquests espectacles o activitats, es procedirà per aquesta a la fixació de l'horari d'inici i fi en les mateixes condicions.  
  
3. L'horari dels cicles d'especial interés cultural o artístic referits en l'apartat 2 de l'article 8 de la Llei 14/2010, seran determinats pels ajuntaments. En el cas que s'efectuen a l'interior dels establiments públics no podran excedir de l'horari general d'obertura i tancament i respectaran les mesures acústiques del local; en el cas que es realitzen en via pública s'atendrà al que s'indica en l'apartat 1 d'aquest article.  
  
  
Article 6. Sales de bingo, casinos i salons de joc  
1. La determinació de l'horari d'obertura i tancament de les sales de bingo i dels casinos així com les comunicacions als òrgans directius competents que d'això es derive, es regirà per la normativa sectorial reguladora dels referits establiments.  
2. Els salons de joc, dedicats específicament a l'explotació de màquines de tipus B o recreatives amb premi, tindran un horari comprés entre les 10.00 i les 03.00 hores de l'endemà. No obstant això, els divendres, dissabtes, diumenges, festius i vespres de festius, així com durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el Grup J de l'article 2.1, excepte els cibercafés, situats en instal·lacions en les quals es desenvolupe una altra activitat considerada com a principal i de les quals siguen accessòries, podran tindre el mateix horari d'aquelles.  
Aquesta regla s'aplicarà als establiments situats en carreteres, ports, aeroports, estacions d'autobusos, estacions de servei i similars, mentre estiguen operatives les instal·lacions principals. No obstant això, queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquesta Ordre, sempre que estiguen compresos dins de l'horari d'obertura i tancament del centre comercial o d'oci en què se situen.  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments podran, per a tot el seu terme municipal o per a zones concretes d'aquest, autoritzar l'ampliació en una hora més el horari general establit en aquesta Ordre quan per les peculiaritats de les poblacions, festes locals o patronals, afluència turística, condicions d'insonorització i control de la contaminació acústica, o duració dels espectacles, així es considere per resolució motivada. En aquesta resolució, els ajuntaments delimitaran exactament el marc temporal o els dies concrets en els quals s'aplicarà l'horari excepcional.  
  
Aquesta ampliació podrà ser considerada, molt especialment, les vespres dels dies grans de les festivitats de San Josep (Falles), Sant Joan i la Magdalena, vista la transcendència sociocultural d'aquestes celebracions. En aquest sentit, les organitzacions i entitats interessades podran sol·licitar l'ampliació horària per a aquests dies sent facultat de l'ajuntament decidir en conseqüència.  
En tot cas, així mateix, haurà d'atendre's al que establisquen les disposicions legals existents en matèria de contaminació ambiental i acústica.  
2. L'ampliació a l'horari general, a què es refereix el paràgraf primer de l'apartat anterior afectarà bé tots els establiments, espectacles o activitats previstes en l'article 2 d'aquesta Ordre, bé tots aquells contemplats en un o alguns dels grups d'aquest en el seu conjunt. Aquesta ampliació no serà aplicable a un o diversos establiments, espectacles o activitats individualment considerats.  
3. Les ampliacions previstes en aquest article hauran de ser comunicades a l'òrgan competent en matèria d'espectacles així com a les autoritats policials corresponents, dins dels quinze dies següents a la seua autorització i, en tot cas, abans que aquest horari excepcional siga aplicable.  
4. L'ampliació d'horari concedida pels ajuntaments d'acord amb el que es disposa en aquest article no podrà afectar els dies indicats en els apartats 4 i 5 de l'article 2 d'aquesta Ordre ni, així mateix, aplicar-se quan els ajuntaments hagen fet ús de la facultat que els atorga l'apartat 3 d'aquest.  
  
Article 10. Horari per a concerts i espectacles de música amb presència de persones menors de 16 anys  
Els concerts i espectacles de música en directe que s'efectuen en establiments públics dins de l'àmbit contemplat en l'article 34.1.c de la Llei 14/2010, de 3 de desembre, en els quals accedisquen persones menors de 16 anys hauran de concloure com a màxim a les 02.30 hores.  
  
  
Article 11. Horaris per a actuacions musicals en horari diürn  
1. Els establiments amb llicència de pub, saló de banquets, restaurant, café bar, cafeteria i establiments situats en zona marítim-terrestre que, d'acord amb el que es disposa en el catàleg de l'annex de la Llei 14/2010, de 3 de desembre, puguen efectuar actuacions musicals en directe exclusivament en horari diürn. Tals actuacions, s'iniciaran no obstant això a partir de les 10.00 hores per a aquells establiments l'horari d'obertura dels quals siga anterior i no podran estendre's més enllà de les 22.00 hores.  
2. Els salons de banquets, d'acord amb la seua definició establida en el catàleg de l'annex de la Llei 14/2010, podran efectuar, així mateix, activitats de ball posteriors al menjar en horari nocturn sempre que reunisquen les degudes condicions de seguretat i insonorització.  
  
Article 12. Horaris de concerts i activitats culturals realitzats en establiments amb llicència diferent a la de sala de concerts  
Els concerts i altres activitats culturals que es programen i organitzen en els establiments referits en l'últim paràgraf de l'epígraf 2.7 del catàleg de l'annex de la Llei 14/2010, d'acord amb la modificació operada per la Llei 7/2021, de 29 de desembre, s'efectuaran dins de l'horari determinat respectivament per a cadascun d'ells. Aquests locals hauran d'estar insonoritzats d'acord amb el que establisca la normativa sectorial per a la realització d'aquells.  
  
Article 13. Ampliació i reducció d'horaris per la Generalitat  
1. El procediment per a l'ampliació de l'horari general dels establiments públics per la Generalitat, serà el contemplat en el reglament aprovat pel Decret 143/2015. Aquesta ampliació estarà referida a aquells situats en carreteres, aeroports, ports, estacions de serveis i estacions de ferrocarrils quan, per la seua ubicació, atenguen les necessitats de persones usuàries o treballadores i treballadors nocturns.  
2. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015. S'iniciarà preferentment a instàncies dels ajuntaments i, en defecte d'això, per part de l'òrgan competent de la Generalitat en els supòsits previstos per la referida normativa.  
En la resolució per la qual s'acorde la reducció de l'horari, s'establirà també el seu termini de duració. Transcorregut aquest termini, el local estarà subjecte de nou a l'horari general que es fixa en la present Ordre.  
  
Article 14. Horari d'espectacles o activitats declarats compatibles  
  
1. La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals contemplara dos o més d'aquells, determinarà l'hora d'obertura i tancament de cadascun en funció de les condicions sol·licitades per a la seua autorització.  
2. Els horaris dels espectacles o activitats objecte de compatibilitat en un establiment no podran ser autoritzats en tota la seua extensió mentre no es respecte el termini de quatre hores entre l'obertura i el tancament d'aquell d'acord amb el que es disposa en l'article 157 del reglament aprovat per Decret 143/2015.  
  
Article 15. Horari d'espectacles o activitats extraordinaris  
1. Els espectacles i activitats recreatives i socioculturals de caràcter extraordinari que no impliquen un increment de risc en funció del que es preveu en els articles 7.1.d i 25.1 de la Llei 14/2010, hauran d'acabar, com a màxim, a l'hora de tancament de l'establiment d'acord amb el que s'indica en aquesta Ordre.  
2. Els espectacles i activitats recreatives i socioculturals que tinguen caràcter extraordinari quan suposen un increment de risc en funció del que es disposa en els articles 7.1.d i 25.2 de la Llei 14/2010, tindran l'horari que determine la resolució emesa per l'òrgan competent per a la seua autorització. La indicació d'aquest horari estarà justificat per la mena d'espectacle o activitat que se sol·licite així com, si escau, per l'equivalència o analogia amb un espectacle o activitat catalogat en la normativa d'espectacles, per la tipologia i/o característiques o per la ubicació del recinte on s'hagen de realitzar. La resolució emesa haurà de ser motivada.  
  
Article 16. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que, d'acord amb l'article 83 del reglament aprovat pel Decret 143/2015, es realitzen en establiments amb llicència no prevista en la normativa d'espectacles, tindran l'horari que fixe l'Ajuntament de la localitat on s'efectuen.  
La determinació de l'horari atendrà la mena d'espectacle o activitat sol·licitat, a la situació de l'establiment dins del terme municipal i a la tipologia i/o característiques d'aquest.  
  
Article 17. Horari de les terrasses  
Les terrasses en via pública autoritzades als establiments d'acord amb l'indicat en l'article 21 de la Llei 14/2010, tindran un horari màxim delimitat per l'horari oficial d'obertura i tancament del local del qual depenguen en funció del que s'estableix en l'article 2 d'aquesta ordre. La competència per a la determinació dels horaris d'aquestes terrasses correspondrà als respectius ajuntaments.  
  
Article 18. Horari dels establiments o recintes multiusos  
L'horari dels espectacles o activitats que se celebren en els locals que tinguen la consideració d'establiment o recinte multiusos d'acord amb l'indicat en l'article 281 del reglament aprovat pel Decret 143/2015, s'ajustarà al que es disposa en l'article 2.1 d'aquesta Ordre en funció de l'esdeveniment corresponent que es preste o realitze en cada cas.  
  
Article 19. Cartell horari  
1. Els locals compresos dins de l'àmbit d'aplicació de la Llei 14/2010, hauran de col·locar un cartell en lloc llegible i visible des de l'exterior en el qual s'expressarà l'horari d'obertura i tancament que realitzen. Aquest horari haurà d'estar comprés, en tot cas, dins de l'establit amb caràcter general en l'article 2 d'aquesta Ordre.  
2. En el cartell d'horari es farà constar, si escau, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en el referit cartell, es farà constar l'horari en què es deixen de prestar algun dels serveis, en el cas que aquest siga diferent al d'obertura o tancament.  
4. El cartell referit en aquest precepte haurà d'estar redactat en les dues llengües oficials de la Comunitat Valenciana.  
  
Article 20. Règim sancionador  
Les infraccions comeses per incompliment de la normativa establida en aquesta Ordre donaran lloc a responsabilitat d'acord amb el que es disposa en el títol IV de la Llei 14/2010. En aquest marc, les Administracions públiques competents tant autonòmica com, si escau, local, podran exercir les seues atribucions sobre la base del que es disposa en aquella.  
  
  
DISPOSICIONS ADDICIONALS  
  
Primera. Normativa prevenció Covid-19  
Els horaris dels espectacles, activitats i establiments públics previstos en la present Ordre podran ser objecte de restricció, modulació o suspensió per la normativa sobre mesures de prevenció enfront del Covid-19 dictades per les autoritats i òrgans competents, mentre aquella així ho determine i durant el període de vigència que s'establisca.  
  
  
Segona. Regla de no despesa  
La implementació i posterior desenvolupament d'aquesta Ordre no podrà tindre cap incidència en la dotació de tots i cadascun dels capítols de despesa assignats i, en tot cas, haurà de ser atesos amb els mitjans personals i materials d'aquest.  
  
  
DISPOSICIÓ DEROGATÒRIA  
  
Única. Pèrdua de vigència i derogació normativa  
Queda derogada l'Ordre 26/2021, de 16 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2022, així com aquelles disposicions d'igual o inferior rang s'oposen al que es disposa en aquesta Ordre.  
  
DISPOSICIÓ FINAL  
  
Única. Entrada en vigor  
La present Ordre entrarà en vigor el dia 1 de gener de 2023.  
  
València, 7 de desembre de 2022.  
  
La consellera de Justícia, Interior i Administració Pública  
GABRIELA BRAVO SANESTANISLAO


Còpia Permalink ELI